Water-regrukplan: ‘Dit skep burokrasie, nie oplossings”Foto: Pixabay.com AfriForum het Donderdag gesê Gugile Nkwinti, minister van water en sanitasie, se regrukplan vir Suid-Afrika se departement van water en sanitasie probeer ou probleme met onnodige burokrasie aanpak. Die minister het hierdie regrukplan vandeesweek tydens ’n tweejaarlikse konferensie van die Waterinstituut van Suidelike Afrika (Wisa) in Kaapstad bekendgestel. Dié regrukplan bevat ’n meesterplan vir water tot en met 2030 en wil ’n afsonderlike gesag hiervoor stig. Volgens Chris Boshoff, AfriForum se koördineerder van omgewingsake, verwelkom AfriForum die minister se erkenning dat die situasie ten opsigte van water heeltemal handuit geruk het en dat dringende stappe nodig is, maar waarsku ook dat die aangekondigde regrukplan met groot omsigtigheid bejeën moet word. “Die uitdagings – soos waterbesoedeling en waterverliese – is al ou nuus en ondanks doelgerigte kabinetsbesluite het die departement oor twee dekades bitter min daaraan gedoen. Wat ironies is, is dat dieselfde bestuurspan wat vir die agteruitgang verantwoordelik was, behou is om die regrukpoging te lei. Dit wil voorkom asof die departement goed is om gestelde doelwitte te onderskryf, maar nie oor die kundigheid en vermoë beskik om dit uit te voer nie.” Dr. Eugene Brink, strategiese raadgewer vir gemeenskapsake by AfriForum, sê die regrukplan blyk net nóg leë beloftes te bevat terwyl dit selfs meer onnodige burokrasie skep. “Die konsepplan voldoen nie aan die vereistes wat daarvoor gestel word nie, naamlik ’n geïntegreerde aksieplan om spesifieke uitkomste te bereik. Dit is eintlik meer van ’n strategiese doelwitdokument wat nie uitspel hoe die uitkomste bereik gaan word nie. “Belangrike bestuursaksies soos doeltreffende waterbeplanning en implementering word totaal afgeskeep, terwyl die departement nog moet herstel. As ons dit moet beoordeel na aanleiding van die geskiedenis, sal dit net nog ’n duur laag burokrasie byvoeg en ekstra werksgeleenthede skep, terwyl die waterprobleme nie opgelos word nie.” Volgens Brink is dit onwaarskynlik dat nóg ’n waterliggaam die agterstande in ’n bietjie meer as ’n dekade sal uitwis en spesifieke doelwitte sal behaal nadat die hele departement dit in bykans ’n kwarteeu nie kon regkry nie. “Die regte mense met die regte vaardighede is nodig om die proses te dryf, nie noodwendig méér mense nie.”